Milan Hamada

Prof. PhDr. **Milan Hamada**, DrSc. (* 9. september 1933, Veľká – † 13. február 2023, Bratislava) bol slovenský literárny teoretik, historik a kritik, významná osobnosť slovenského literárnokritického myslenia.

Po maturite na gymnáziu v Kežmarku v roku 1952 vyštudoval v rokoch 19521957 na Filozofickej fakulte Univerzity Komenského v Bratislave slovenčinu a ruštinu. Bol redaktorom vo vydavateľstve Osveta v Martine. V roku 1958 prešiel do Bratislavy, kde ako pracovník literárnej redakcie redigoval Dejiny slovenskej literatúry. V rokoch 19591972 pôsobil v Ústave slovenskej literatúry SAV, od roku 1963, po získaní vedeckej hodnosti CSc., ako vedecký pracovník. Zaoberal sa výskumom barokovej literatúry a venoval sa literárnej kritike. Po roku 1968 odmietol odvolať svoj nesúhlas s vpádom vojsk Varšavskej zmluvy do Československa. V období normalizácie bol preto za svoje občianske a politické postoje prepustený zo zamestnania, rovnako mal zakázané knižne a časopisecky publikovať, jeho meno sa nemohlo objavovať v štátom kontrolovaných periodikách. Po Novembri 1989 sa vrátil na Ústav slovenskej literatúry SAV, kde v rokoch 19901999 pôsobil ako vedecký pracovník. V rokoch 19932009 prednášal na Filozofickej fakulte Trnavskej univerzity. Zároveň sa stal členom vedeckej rady Filozofickej fakulty UK a členom redakčnej rady časopisu Slovenská literatúra (SAV). V roku 1992 získal vedeckú hodnosť doktora vied (DrSc.) za prácu Zrod novodobej slovenskej kultúry, v roku 1999 bol inaugurovaný za profesora v odbore dejiny umenia a kultúry. Po vzniku Obce spisovateľov Slovenska v roku 1989 sa stal jej prvým predsedom (19891991).

Pri príležitosti životného jubilea mu 1. júla 1993 bola udelená Zlatá medaila SAV. Je nositeľom Ceny Dominika Tatarku (1994).

## Ocenenia
V roku 2003 mu prezident Rudolf Schuster prepožičal štátne vyznamenanie Rad Ľudovíta Štúra I. triedy.

## Bibliografia
* *V hľadaní významu a tvaru.* Bratislava: Smena, 1966. 342 s.
* *Od baroka ku klasicizmu.* Bratislava: Vydavateľstvo Slovenskej akadémie vied, 1967. 124 s.
* *Básnická transcendencia*. Bratislava: Slovenský spisovateľ, 1969. 284 s. Druhé, doplnené vydanie: Lučenec: Lux Libris, 2025, 287 s.
* *Sizyfovský údel*. Bratislava: Slovenský spisovateľ, 1994. 320 s.
* *Zrod novodobej slovenskej kultúry.* Bratislava: SAP - Slovak Academic Press, 1995. 344 s.
* *Kritické komentáre.* Prvý zväzok. KK Bagala, 2012. 208 s.
* *Kritické komentáre.* Druhý zväzok. KK Bagala, 2013. 237 s.
* *Kritické komentáre.* Tretí zväzok. KK Bagala, 2013. 277 s.
* *Odpovede*. KK Bagala, 2013. 86 s.

## Rozhovory
* *Pre všeľudské hodnoty*. Historická revue 5/1994.
* *Povznášajúce, ale riskantné podujatie*. Romboid 8/1995.
* *Ľudský život chápem ako permanentnú krízu*. Knižná revue 18/1998.
* *Kritik i básnik sa vlastne rodia rovnako*. SME, 16. 5. 2003. Dostupné online.
* *Som človek písanej kultúry*. www.noveslovo.sk, 20. 4. 2004. Dostupné online 
* *No bol som iný*..týždeň 14.9. 2009. Dostupné online.
* *Milan Hamada*. Rozhovory/diskusie. RTVS, Rádio Devín 23. 11. 2013. Dostupné online .
* *Odhaľovať hodnoty ľudskosti*. Křesťanská revue 6/2014. Dostupné online .
* „*Všetky politické delenia ustupujú základnému antropologickému deleniu sveta na sily humanizujúce a dehumanizujúce*.“ Historická revue 8/2018.

## Práce o ňom
* *Hľadanie zmyslu. Dielo literárneho vedca, kritika a historika kultúry Milana Hamadu a hodnotové kritériá*. Bratislava: Literárna nadácia Studňa. 2003, 206 s.
* *V službe kultúrnosti a humanity*. Bratislava: Communio Minerva, 2014, 133 s. Dostupné online.
* *Kultúrne premeny očami Milana Hamadu*. Červený Kostelec: Pavel Mervart, 2016, 224 s.

## Referencie

## Externé odkazy
* Milan Hamada – profil na webe Ústavu slovenskej literatúry SAV (archív)
* Zoznam diel Milana Hamadu v súbornom katalógu Slovenskej národnej knižnice

Kategória:Osobnosti z Popradu
Kategória:Slovenskí univerzitní profesori
Kategória:Slovenskí literárni kritici
Kategória:Slovenskí literárni teoretici
Kategória:Pracovníci Slovenskej akadémie vied
Kategória:Laureáti Ceny Ivana Kraska
Kategória:Laureáti Ceny Dominika Tatarku
Kategória:Držitelia Radu Ľudovíta Štúra I. triedy
Kategória:Držitelia Zlatej medaily Slovenskej akadémie vied
Kategória:Vyučujúci na Filozofickej fakulte Trnavskej univerzity v Trnave
Kategória:Absolventi Filozofickej fakulty Univerzity Komenského v Bratislave